Evidentirani su svi potpisi za razrješenje Sabora koje su zastupnici uputili u proceduru. Iako su saborske službe u jednom trenutku tvrdile da je u proceduri 85 potpisa, a nakon njih dalo ih je još šest "bandićevaca", pa smo zbrojem došli do 91 potpisa, provjerom svih 10 zahtjeva koji su upućeni u proceduru, utvrdili smo da raspuštanje Sabora traži točno 89 zastupnika.

Tu je 56 zastupnika bivše koalicije Hrvatska raste, 12 zastupnika Mosta, šest "bandićevaca" među kojima je i Milivoj Špika s liste Domoljubne koalicije, troje IDS-ovaca, dva HDSSB-ovca, dvoje iz HRID-a, dva SDSS-ovca, manjinski zastupnici Furio Radin i Veljko Kajtazi, nezavisni Stipe Petrina i Gordana Rusak, reformist Radimir Čačić te Ivan Vilibor Sinčić iz Živog zida.

Tijek događaja pratite u nastavku:

17.45 – Predsjednik Hrvatskoga sabora akademik Željko Reiner da će, ako dođe do novih parlamentarnih izbora, oni vjerojatno biti najesen. Dodao je i da će zahtjev za raspuštanje Sabora sigurno staviti na dnevni red. – Teoretski bih to mogao zavlačiti do kraja mandata, ali to neću učiniti jer sam svjestan ozbiljnosti trenutka. Sabor prestaje raditi s 15. srpnja – izjavio je Reiner.

14.24 – Predsjednik Kluba zastupnika Milana Bandića Miodrag Demo, u kojem osim njega sjede Sandra Perković, BUZ-ov Milivoj Špika te tri zastupnika manjina, Vladimir Bilek, Mirko Rašković i Ermina Lekaj Prljaskaj, potvrdio je da su i oni dali potpise za raspuštanje Sabora, čime je taj broj potpisa skočio na 91.

– Uputili smo naših šest potpisa u proceduru. Napravili smo to jer želimo da agonija prestane, žao nam je što će to koštati građane i žao nam je ljudi i troškova. Davali smo šansu Mostu i HDZ-u da se spoje, ali očito to ne ide, pa neka se što prije raspišu izbori – poručio je Demo.

13.45 – Predsjednik SDP-a Zoran Milanović objavio je da je s predsjednikom Sabora Željkom Reinerom dogovoreno da se sjednica Sabora nastavlja u ponedjeljak u 12 sati.

– Bio sam na razgovoru s predsjednikom Sabora i dogovoreno je da se obavijeste zastupnici da će u ponedjeljak u 12 sati biti sjednica Sabora. Tako je rekao, a ja sam rekao da ću to prenijeti medijima. Na sjednici će se definitivno donijeti odluka o raspuštanju Sabora jer za to postoje predlagatelji iako je to bilo i moguće i danas jer su predlagatelji ovdje u dovoljnom broju ovdje. On to nije htio, a on o tome odlučuje. Nadam se da iza toga nema nikakvih skrivenih namjera jer, slušajući predsjednika HDZ-a nakon što je izišao iz Ureda predsjednice, očito je kako najavljuje da će nastaviti razgovore usprkos tome što postoji sad možda već i 84 potpisa za raspuštanje Sabora. To je stvarno… Ne znam kako da protumačim tu izjavu, nadam se, …zbunjenost – kaže Milanović. Upitan s kojim datumom će ići to raspuštanje Sabora, odgovara "15. srpnja, to smo već rekli".

13.00 – Sabor se ipak danas neće ponovno sastati, a kada će to biti, još se ne zna. U saborskim službama potvrđeno je da je zaprimljeno 85 potpisa za raspuštanje Sabora.

11.20 – Predsjednik Sabora Željko Reiner ranije je privremeno, na zahtjev Klubova zastupnika SDP-a i HNS-a, prekinuo sjednicu Sabora. Naime, budući da se prikupilo više od 80 potpisa za raspuštanje Sabora, predstavnici tih stranaka od predsjednika su zatražili da taj zahtjev uvrsti u dnevni red nakon što završe konzultacije kod predsjednice, oko 13.30 sati.

– Ne možemo se praviti da se ništa ne događa, natpolovična većina podnijela je zahtjev za raspuštanje Sabora, a svima je jasno što to znači, da je rad 8. saziva Sabora došao kraju. Predsjedniče, građani traže da prekinemo ovo što se događa i da idemo na izbore. Zato predlažemo da se ova sjednica prekine, da u 13.30 sati odredite nastavak sjednice i da ga dopunite jedinom točkom: Prijedlog odluke o raspuštanju Sabora. I da ovo što smo započeli i što je postalo ružan eksperiment i privedemo kraju – rekao je SDP-ov Peđa Grbin nakon stanke koju je zatražio.

Javio se i HNS-ov Ivan Vrdoljak.

– Predano je više od 80 potpisa za raspuštanje Sabora, u tijeku su konzultacije kod predsjednice, naš stav je da treba poštivati predane potpise, da ona završi s konzultacijama, da se svi vrate u Sabor. Dajući potpise poštovali smo i volju 70 posto građana koji žele izbore. Nakon 13.30 stavimo na dnevni red odluku o raspuštanju Sabora, nema razloga da se ovo nastavlja, to bi bila daljnja kompromitacija političkih elita u Hrvatskoj. Molim za konstruktivan dogovor – kaže Vrdoljak.

Reiner je rekao da prihvaća sugestiju HNS-a i SDP-a da se privremeno prekine sa sjednicom. – Nastavit ćemo, ali nećemo određivati vrijeme, možda ne danas, možda u ponedjeljak, dogovorit ćemo se kad se dovrše konzultacije, ne znamo kad će se završiti – rekao je Reiner. Zastupnici su napustili sabornicu, ali ne i Sabor, te čekaju da vide hoće li se danas nastaviti s radom ili neće.

Zgrebec: Ništa u ovoj državi nije normalno

Oporbeni klubovi SDP-a i HNS-a ponovili su danas, za rasprave o izmjenama Zakona o ravnopravnosti spolova, svoj zahtjev da se prekine saborska sjednica, navodeći da postoji zahtjev da se Sabor samoraspusti. – Imamo zahtjev da se Sabor samoraspusti, druga strana ne može formirati većinu, ne možete reći da je sve normalno, jer ništa u ovoj državi nije normalno, osim da se ide na prijevremene izbore što prije, rekla je SDP-ova Dragica Zgrebec predsjedniku Sabora Željku Reineru i zatražila stanku kako bi Klub SDP-a iznio svoj stav. Zahtjevu za stankom priključio se i HNS-ov Milorad Batinić.

Sve ide prema dogovoru da se Sabor raspusti 15. srpnja

Imamo zahtjev da se Sabor samoraspusti, druga strana ne može formirati većinu, ne možete reći da je sve normalno Dragica Zgrebec

10.15 – U Saboru se danas bila nastavila akcija prikupljanja potpisa za raspuštanje Sabora, a inicijativi su se odlučili priključiti i manjinski zastupnici, ali i reformist Radimir Čačić. Most je svojih 12 potpisa bio deponirao, ali je skloniji izborima u rujnu, kada se građani vrate s godišnjih odmora, a kako doznajemo, većina zastupnika u Saboru slaže se s time, tako da sve ide prema dogovoru da se Sabor raspusti 15. srpnja, kada počinje i Ustavom propisana ljetna stanka u zasjedanju Sabora. Budući da nakon raspuštanja Sabora počinju teći rokovi u kojima se izbori moraju održati najranije za 30 dana, a najkasnije za 60 dana, može se očekivati da će izbori bili u zadnjem roku, u rujnu.

Istodobno s ovom akcijom, HDZ još uvijek uvjerava da može okupiti novu većinu za sastavljanje nove Vlade, no nakon što svi svojim potpisima zatraže raspuštanje Sabora, pitanje je gdje će HDZ tražiti te zastupnike potrebne za "stabilnu većinu".

Predsjednik Kluba HDZ-a Ivan Šuker osvrnuo se na najave da u Saboru 83 ili 84 zastupnika žele raspuštanje Sabora i nove izbore.

– Ako imaju dovoljno potpisa, zna se koja je poslovnička procedura. Neka to predaju predsjedniku Sabora i dalje po Poslovniku – kaže Šuker. Novinari su ga pitali je li vrijeme da HDZ prizna poraz I činjenicu da neće presložiti novu većinu.

– Što znači poraz? U onom trenutku kada oni to predaju, onda je evidentno da su oni uspjeli, a mi nismo. No dok se to ne vidi, do tada je pat-pozicija. Meni je drago da je predsjednica odmah danas započela konzultacije, da se ta trakavica riješi. Mislim da prije svega moramo razmišljati o tome kako je Hrvatska izgubila gospodarski jednu godinu. Izbori će biti vjerojatno u devetom mjesecu. Prema tome, ili će biti izbori ili neka nova Vlada. Pričekajmo da netko dođe prvi sa 76 potpisa – komentira Šuker. Tvrdi da HDZ nije blefirao kada je posljednjih dana tvrdio da ima 76 potpisa.

– Kao što jedni već dugo pregovaraju o tome da skupe 76 potpisa za samoraspuštanje, tako je i HDZ pregovarao s nekim ljudima da se formira nova većina. Ljudi svašta kažu i obećaju jedni drugima, ali treba pričekati 76 potpisa. To je jedino vjerodostojno i jedino pravo – poručuje Šuker.

Ne zna, dodaje, što će delegacija HDZ-a reći predsjednici na konzultacijama.

– Ne možete to mene pitati, to trebate pitati predsjednika stranke. Ne ulazim nikome u mozak i ne znam što će reći – kaže Šuker.

>> Glavaš i Prgomet za nove izbore, Lovrinović: Treba pokušati presložiti Vladu

>> Reiner: Imamo tehničku vladu, ali to ne znači da Sabor prestaje s radom